Oluf Pedersen (politiker)

Oluf Pedersen (1891–1970) var en dansk politiker, som representerte Retsforbundet.

 Biografi 
Han vokste opp i Snostrup ved Frederikssund. Han kom fra en bondeslekt som også involverte seg i styre og stell; faren Ole Pedersen var sognefogd, og farfaren Peder Pedersen satt over 20 år som medlem av Folketinget.

Oluf Pedersen utdannet seg til hagebrukskandidat og arbeidet som hagebrukslærer, hagearkitekt og bestyrer ved et handels- og anleggsgartneri. I 1922 ble han hagebrukskonsulent for De samvirkende sjællandske husmandsforeninger. Fra 1941 drev han en fruktplantasje i Vejby i Gribskov.

Pedersen var en sterk fortaler for georgismen og meldte seg inn i Radikale Venstre i 1920, men gikk i 1928 over til Retsforbundet. Han var valgt til Folketinget fra Ribe amtskrets fra 1932 til 1945 og fra Aalborg amtskrets fra 1950 til partiet falt for sperregrensen i 1960. Han var i noen år også Retsforbundets partileder.

Det var Pedersen som reiste forslaget om å oppheve rasjoneringen av smør og andre fetevarer i 1950. Forslaget fikk støtte fra Venstre og Det Konservative Folkeparti og felte Hedtoft-regjeringen. Pedersen mente at den etterfølgende Eriksen-regjeringen ikke gikk langt nok i liberaliseringen av økonomien.

I 1957 var Socialdemokratiet og Radikale Venstre avhengige av Retsforbundet for å danne en flertallsregjering. Pedersen ble fiskeriminister i den såkalte trekantregjeringen. Han var begeistret for frihandelen som fulgte med dannelsen av EFTA i 1960, men fikk ikke tilslutning til tollfrihet på fiskeprodukter.

 Referanser 

Kategori:Danske fiskeriministre
Kategori:Folketingsmedlemmer
Kategori:Personer fra Frederikssund kommune